Vroue, veral ma’s, steeds minder as mans betaalSuid-Afrika het die wêreld se grootste salaris ongelykheid met vroue wat steeds 28% minder as mans in die werkplek verdien en ma’s verdien selfs minder as vroue sonder kinders. Dít volgens die Internasionale Arbeidsorganisasie (IAO) se 2019-wêreldloneverslag. Volgens Casey Rousseau van 1st for Women Insurance is gesamentlike optrede nodig om dié gaping te oorkom. Sy noem die gaping van 1% die “moederskapgaping” omdat vroue sonder kinders meer betaal word as vroue mét kinders, terwyl vaderskap gepaardgaan met ŉ hoër salaris. “Dit is uiters belangrik dat Suid-Afrikaanse vroue hul waarde ken, en as hulle nie dieselfde as ŉ man in dieselfde posisie betaal word nie, moet hulle hul vrae hieroor vra. Hoe meer ons daaroor praat, hoe meer kan ons saamwerk om ŉ gepaste oplossing te kry,” sê Rousseau. In ŉ opname deur CareerJunction is bevind dat 60% van mans in Suid-Afrika meen die land het steeds ŉ lang pad om te stap voordat geslagsgelykheid bereik sal word. Vroue het wel sterker gevoel oor dié tema met 72% van hulle wat dieselfde glo. Terwyl 39% van vroue sê hul geslag het al ŉ negatiewe uitwerking op hulle in die werkplek gehad, het slegs 17% van mense dit aangedui. “Tensy dié tendens verander word en beleidsriglyne ingestel word met geslagsgelykheid as die middelpunt, sal die situasie waarskynlik verder versleg,” sê Vic van Vuuren, direkteur van ondernemings by IAO. CareerJunction en 1st for Women Insurance moedig vroue aan om hul waarde deur die volgende stappe in die werkplek te bevestig: Kennis is mag Doen die nodige navorsing om te verseker dat jou huidige salaris ooreenstem met jou markwaarde. Daar is talle webwerwe soos hierdie een om jou te help om ŉ akkurate skatting te maak. Verhef jou stem As jy voel dat jy meer moet verdien, lê dit voor aan die besluitnemers by jou werk. Hou rekord van jou prestasies Van die eerste dag dat jy by jou nuwe werk begin, skryf jou prestasies en suksesse neer. Dit sal belangrik wees wanneer jy vir ŉ verhoging vra. Kwantifiseer jou bydrae Jy kan jou argumente versterk met feite: Verskaf syfergebaseerde bewyse van hoeveel jou werk die maatskappy se finansiële posisie verbeter. As jy jou argument met bewyse staaf dat die werkgewer beter daaraan toe is met jou as werknemer by hul maatskappy en dat jy die ekstra geld werd is, sal dit moeilik wees om jou versoek af te keur. Hoeveel kos dit om jou te vervang? ŉ Deel daarvan om jou waarde te ken is om te weet hoeveel dit sal kos om jou te vervang. As jy al ŉ tyd lank by jou maatskappy is, en jy het wel presteer en waarde aan die maatskappy toegevoeg, en jy voel jy word nie genoeg betaal nie, dan is dit tyd om hieraan te dink. Een onfeilbare manier om dit te doen, is om vir ŉ ander betrekking met meer voordele aansoek te doen en werklik bereid te wees om te bedank as jy dit nie kry nie. Dit is ŉ sterk manier om onderhandeling te begin en dit sal jou maatskappy laat wakker skrik oor hoeveel hulle kan verloor as jy bedank. Moenie dit persoonlik maak nie As jy die kwessie te veel “verpersoonlik”, kan jy dit met jou eie opvatting van jou selfwaarde verwar wat daartoe kan lei dat jy goed sê wat jou verhouding met jou werkgewer negatief kan beïnvloed. Onthou, as jy werklik dít werd is wat jy glo jy werd is, sal iemand anders jou betaal as jou huidige maatskappy dit weier. Tydsberekening Dit is menslike natuur om meer vatbaar vir hierdie soort versoeke te wees as dinge goed gaan, so dink oor jou tydsberekening. ŉ Goeie tyd sal byvoorbeeld wees net nadat jy ŉ nuwe kontrak losgeslaan het of as jy ŉ groot rol gespeel het om iemand onder druk te help om teikens te bereik. Berei goed voor Ken jou waarde, maar wees realisties daaroor. Wees kalm en oop vir ander aanbiedings, maar volstaan in die soeke na wat jy werklik verdien.